Oficiālais Vēstnesis L 343 , 25/11/1992 Lpp. 0002 - 0009



Nolīgums starp Eiropas Ekonomikas kopienu un Albānijas Republiku par tirdzniecību un tirdzniecisko un ekonomisko sadarbību EIROPAS EKONOMIKAS KOPIENA, še turpmāk "Kopiena", no vienas puses, un ALBĀNIJAS REPUBLIKA, še turpmāk "Albānija", no otras puses, IEVĒROJOT, cik svarīgi ir nodibināt un paplašināt Kopienas un Albānijas tirdzniecības saites, ATZĪSTOT, ka Albānija pēc nesenajām politiskajām pārmaiņām vēlas stabilizēt un nostiprināt demokrātiju un veicināt ekonomisko un sociālo attīstību, VĒLOTIES radīt labvēlīgus nosacījumus tirdzniecības saskaņotai attīstībai un diversifikācijai, kā arī tirdznieciskās un ekonomiskās sadarbības veicināšanai abpusēju interešu jomās, pamatojoties uz vienlīdzību, nediskriminēšanu, savstarpēju labumu un savstarpīgumu, APZINOTIES ārējās tirdzniecības un citu starptautiskās ekonomiskās sadarbības formu īpašo svarīgumu attiecībā uz abu līgumslēdzēju pušu ekonomisko un sociālo attīstību, APZINOTIES Eiropas Drošības un sadarbības konferences (EDSK) procesa noteikumu un principu pilnīgas īstenošanas svarīgumu, un jo īpaši to, kas noteikti Helsinku Nobeiguma aktā, Madrides, Vīnes un Kopenhāgenas tikšanos noslēguma dokumentos, Parīzes Hartā par jaunu Eiropu, jo īpaši attiecībā uz tiesiskumu, demokrātiju un cilvēktiesībām, kā arī to, kas pieņemti Bonnas EDSK par ekonomisko sadarbību, ATZĪSTOT to, ka ir svarīgi garantēt tiesības etniskajām un nacionālajām grupām un mazākumtautībām saskaņā ar apņemšanos, kas veikta saistībā ar EDSK, APZINOTIES, cik svarīgi ir stiprināt demokrātiskās iestādes un atbalstīt Albānijā notiekošo ekonomiskās reformas procesu, UZSKATOT, ka Kopienas un Albānijas tirdzniecības un ekonomisko sakaru jomā jāizrāda iniciatīva, līgumattiecību veidā nodibinot saites, kas sekmēs virzību uz mērķi − asociācijas nolīguma noslēgšanu, ņemot vērā nosacījumu izpildi, kā arī sekmēs to savstarpējo attiecību tālāku attīstību, ŅEMOT VĒRĀ Albānijā notiekošo reformu labvēlīgo ietekmi uz tirdzniecisko un ekonomisko sadarbību starp līgumslēdzējām pusēm, IR NOLĒMUŠAS noslēgt šo nolīgumu un šādā nolūkā pilnvaro, EIROPAS EKONOMIKAS KOPIENA − João de Deus Pinheiro Portugāles Republikas ārlietu ministru, Eiropas Kopienu Padomes patreizējo priekšsēdētāju, Frans Andriessen Eiropas Kopienu Komisijas priekšsēdētāja vietnieku, ALBĀNIJAS REPUBLIKA − Genc Ruli finanšu un ekonomikas lietu ministru, kas, iepazinušies ar pārējo Pušu pilnvarām un atzinuši tās par likumīgām un spēkā esošām, IR VIENOJUŠIES PAR TURPMĀKO. I SADAĻA Vispārīgi noteikumi 1. pants Helsinku Nobeiguma aktā un Parīzes Hartā par jaunu Eiropu noteiktie demokrātiskie principi un cilvēktiesības iedvesmo Kopienas un Albānijas iekšpolitiku un ārpolitiku, un ir šā nolīguma būtiska sastāvdaļa. 2. pants Saskaņā ar saviem attiecīgajiem normatīvajiem aktiem Līgumslēdzējas puses apņemas vienkāršot un veicināt: - to tirdzniecības saskaņotu attīstību un diversifikāciju, - dažādu tirdznieciskās un ekonomiskās sadarbības veidu attīstību. Šajā nolūkā tās apstiprina savu lēmumu katra no savas puses labvēlīgi izvērtēt otras puses priekšlikumus šo mērķu sasniegšanai. II SADAĻA Tirdzniecība un tirdznieciskā sadarbība 3. pants 1. Šis nolīgums attiecas uz tirdzniecību ar visiem Kopienas vai Albānijas izcelsmes izstrādājumiem, izņemot izstrādājumus, uz kuriem attiecas Eiropas Ogļu un tērauda kopienas dibināšanas līgums, un tekstilpreces un apģērbus, kas ietilpst harmonizētās sistēmas XI iedaļā. 2. Šā nolīguma noteikumus vajadzības gadījumā var papildināt ar nozaru nolīgumiem vai pasākumiem, ko noslēdz vai par ko vienojas Kopiena un Albānija. Jo īpaši tiks apspriests atsevišķs nolīgums par tekstilizstrādājumiem. 4. pants Ja šajā nolīgumā nav precizēts citādi, tirdzniecība un cita veida tirdznieciskā sadarbība starp Līgumslēdzējām pusēm notiek saskaņā ar to attiecīgajiem noteikumiem. 5. pants 1. Līgumslēdzējas puses piemēro viena otrai vislielākās labvēlības režīmu visās jomās attiecībā uz: - muitas nodokļiem un citiem maksājumiem, ko piemēro vai kas saistīti ar importu un eksportu, - šādu nodokļu un maksājumu iekasēšanas metodi, - visiem noteikumiem un formalitātēm attiecībā uz importu un eksportu, tostarp noteikumiem attiecībā uz muitošanu, tranzītu, noliktavām un pārkraušanu, - nodokļiem un citiem iekšējiem maksājumiem, ko tieši vai netieši piemēro ievestām precēm, - maksāšanas veidiem un šādu maksājumu veikšanu, - noteikumiem, kas attiecas uz preču pārdošanu, pirkšanu, pārvadāšanu, izplatīšanu un izmantošanu vietējā tirgū. 2. Šā panta 1. punkta noteikumus nepiemēro: a) atvieglojumiem, kas piešķirti blakus esošām valstīm nolūkā sekmēt pierobežas pārvadājumus; b) atvieglojumiem, kas piešķirti nolūkā izveidot muitas savienību vai brīvās tirdzniecības zonu vai, ņemot vērā šādas savienības vai zonas izveidi; c) atvieglojumiem, kas piešķirti atsevišķām valstīm saskaņā ar Vispārējo vienošanos par tarifiem un tirdzniecību un citiem starptautiskiem pasākumiem par labu jaunattīstības valstīm. 6. pants Neskarot tiesības un pienākumus, kas izriet no savstarpēji saistošām starptautiskajām konvencijām par preču pagaidu ievešanu, katra Līgumslēdzējas puse turklāt piešķir otrai Līgumslēdzējai pusei atbrīvojumu no ievedmaksājumiem un ievedmuitas nodokļiem par precēm, kuras ievestas uz laiku, tādos gadījumos un saskaņā ar tādām procedūrām, kas noteiktas jebkurā citā šai Līgumslēdzējai pusei saistošā starptautiskajā konvencijā par šo jautājumu, saskaņā ar saviem tiesību aktiem. Ir jāņem vērā apstākļi, pie kādiem attiecīgā Līgumslēdzēja puse akceptē saistības, kas izriet no šādas konvencijas. 7. pants Albānija piešķir Kopienas izcelsmes izstrādājumu importam nediskriminējošu režīmu attiecībā uz daudzuma ierobežojumiem, licenču piešķiršanu un valūtas piešķiršanu, kas vajadzīga, lai samaksātu par šādu importu. 8. pants 1. Neierobežojot 7. panta noteikumus, katra Līgumslēdzēja puse otras puses izcelsmes izstrādājumu importam piešķir visaugstāko liberalizācijas pakāpi. Šajā nolūkā atceļ īpašos daudzuma ierobežojumus, ko Kopienas reģionos piemēro importam no Albānijas. 2. Šajā nolīgumā "īpašie daudzuma ierobežojumi" ir daudzuma ierobežojumi, kurus Kopiena piemēro Albānijas izcelsmes importam saskaņā ar Regulu (EEK) Nr. 3420/83, kas attiecas uz izstrādājumiem, kuriem nepiemēro daudzuma ierobežojumus saskaņā ar Regulu (EEK) Nr. 288/82. 9. pants Puses informē viena otru par izmaiņām to tarifu un statistikas nomenklatūrā vai par jebkuru lēmumu, kas saskaņā ar spēkā esošajām procedūrām pieņemts attiecībā uz tādu produktu klasifikāciju, uz ko attiecas šis nolīgums. 10. pants Preču apmaiņa starp Līgumslēdzējām pusēm notiek pēc tirgus cenām un ar tādiem noteikumiem, kas salīdzināmā tirdzniecības posmā nenodara vai nedraud nodarīt kaitējumu vietējiem līdzīgu vai tieši konkurējošu izstrādājumu ražotājiem. 11. pants 1. Ja kāds izstrādājums kādas Līgumslēdzējas puses teritorijā tiek ievests tādos palielinātos daudzumos vai tādos apstākļos, kas rada vai draud radīt kaitējumu vietējiem līdzīgu vai tieši konkurējošu izstrādājumu ražotājiem, Līgumslēdzējas puses apspriežas. 2. Šādā gadījumā Līgumslēdzēja puse, kas iebilst pret kaitējumu vai tā draudiem, rakstiska paziņojuma veidā pieprasa uzsākt apspriešanos, sniedz otrai Pusei visu vajadzīgo informāciju sīkai situācijas izpētei. 3. Saskaņā ar 1. punktu pieprasītā apspriešanās notiek, lai rastu abpusēji apmierinošu risinājumu, un pienācīgi ievērojot nolīguma pamatmērķus; to beidz ne vēlāk kā 30 dienas pēc attiecīgās Puses pieprasījuma paziņojuma izdarīšanas, ja vien Puses nevienojas citādi. 4. Ja pēc šādām apspriedēm, savstarpēji vienojoties, atzīst, ka 1. punktā aprakstītais stāvoklis pastāv, ierobežo eksportu vai veic citas līdzīgas darbības, iespējams, attiecībā uz minēto izstrādājumu pārdošanas cenu, lai novērstu vai atlīdzinātu kaitējumu. 5. Ja pēc darbību veikšanas saskaņā ar 1. līdz 4. punktu Līgumslēdzējas puses nepanāk vienošanos, apspriešanos pieprasījusī Līgumslēdzēja puse var brīvi ierobežot attiecīgo izstrādājumu importu tādā mērā un uz tik ilgu laiku, kāds nepieciešams, lai novērstu vai atlīdzinātu kaitējumu. Otra Līgumslēdzēja puse tad var brīvi atkāpties no savām saistībām pret otru Pusi attiecībā uz tirdzniecības apjomu, kas ir būtībā līdzvērtīgs. 6. Kritiskos apstākļos, kur kavēšanās nodarītu grūti labojamu kaitējumu, Līgumslēdzējas puses var veikt aizsardzības pasākumus uz laiku pirms apspriešanās, ar nosacījumu, ka tūlīt pēc šādu pasākumu veikšanas uzsāk apspriešanos. 7. Izvēloties pasākumus saskaņā ar šo pantu, Līgumslēdzējas puses priekšroku dod tiem pasākumiem, kas vismazāk kavē šā nolīguma mērķu sasniegšanu. 8. Ja vajadzīgs, Līgumslēdzējas puses apspriežas par to pasākumu nepiemērošanu, kas pieņemti saskaņā ar 4. līdz 6. punktu. 12. pants 1. Šis nolīgums neliedz piemērot importa, eksporta vai tranzīta aizliegumus vai ierobežojumus, kuru pamatojums ir sabiedrības morāle, likums un sabiedriskās kārtības vai valsts drošības apsvērumi, cilvēku veselības un dzīvības aizsardzības, kā arī dzīvnieku vai augu aizsardzības apsvērumi, rūpnieciskā, komerciālā vai intelektuālā īpašuma aizsardzības apsvērumi, vai noteikumi par zeltu vai sudrabu, kas ieviesti nacionālu mākslas, vēstures vai arheoloģijas vērtību aizsardzībai. Tomēr Līgumslēdzēju pušu savstarpējā tirdzniecībā šādi aizliegumi vai ierobežojumi nedrīkst ietvert patvaļīgas diskriminācijas vai slēptu ierobežojumu līdzekļus. 2. Šis nolīgums neizslēdz tādu pasākumu veikšanu, kuru pamatā ir būtisku drošības interešu aizsardzība: a) saistībā ar skaldmateriāliem vai materiāliem, no kuriem tos atvasina; b) saistībā ar ieroču, munīcijas un militārā aprīkojuma pārvadāšanu un ar citu preču un materiālu pārvadāšanu, ko veic tieši vai netieši ar mērķi piegādāt tos militārai iestādei; c) ko veic kara laikā vai citā ārkārtas situācijā starptautiskajās attiecībās vai, lai pildītu saistības, ko tā uzņēmusies, lai saglabātu mieru un starptautisko drošību. 13. pants 1. Līgumslēdzējas puses veic visus vajadzīgos pasākumus, lai sekmētu, paplašinātu un dažādotu savu tirdzniecību uz savstarpīguma un nediskriminēšanas principu pamata. Atbilstoši šim pantam apvienotā komiteja, kas izveidota saskaņā ar šā nolīguma V pielikumu, piešķir īpašu nozīmi veidiem, kā sekmēt savstarpēju un saskaņotu tirdzniecības paplašināšanu. 2. Šā panta sekmēšanas nolūkā un savu attiecīgo pilnvaru robežās Līgumslēdzējas puses vienojas saglabāt un uzlabot labvēlīgus darījumu noteikumus, atvieglojumus un praksi viena otras uzņēmumiem vai sabiedrībām to attiecīgajos tirgos, cita starpā, šādi: - sekmējot un nodrošinot informācijas apmaiņu un publicēšanu tirdzniecības un ekonomikas jomā par visiem jautājumiem, kas palīdzētu attīstīt tirdzniecību un sadarbību ekonomikas jomā, piemēram: - ekonomikas attīstības plāni vai prognozes, - vispārējā vai nozaru ievešanas kārtība, - ekonomikas nozares un komerctiesības, tostarp noteikumi attiecībā uz tirgiem, sabiedrībām un investīcijām, - makroekonomiskā informācija un statistika, tostarp ražošanas, patēriņa un ārējās tirdzniecības statistika, - vienkāršojot abu Pušu sabiedrību nodibināšanu un darbību, - sekmējot tirdzniecības veicināšanas darbības, - nodrošinot otras Puses fiziskajām un juridiskajām personām to individuālās tiesības un īpašumtiesības, tostarp nediskriminējošu piekļuvi tiesām un attiecīgām Kopienas un Albānijas administratīvajām struktūrām. 3. Albānija veic pasākumus, lai garantētu efektīvu un pietiekamu rūpnieciskā, komerciālā un intelektuālā īpašuma tiesību aizsardzību tādā pašā līmenī kā Kopienā, un pievienojas starptautiskajām konvencijām par intelektuālo, rūpniecisko un komerciālo īpašumu. 4. Līgumslēdzējas puses savu attiecīgo pilnvaru robežās apņemas sekmēt administratīvo sadarbību muitas lietās to attiecīgo dienestu starpā, jo īpaši šādās jomās: - arodmācības, - muitas dokumentācijas un procedūru vienkāršošana un - tādu noteikumu pārkāpumu novēršana un atklāšana, kas attiecas uz muitas jautājumiem, tostarp uz importa kvotu piemērošanu. 5. Tādēļ Līgumslēdzējas puses atzīst, ka preču maiņas prakse var radīt traucējumus starptautiskajā tirdzniecībā un ir jāuzskata par pagaidu un ārkārtēju praksi. Tās vienojas turpmāk nenoteikt preču maiņas prasības Albānijā vai Kopienā reģistrētām sabiedrībām vai nepiespiest tās veikt šādu tirdzniecības praksi. Tomēr, ja uzņēmumi vai sabiedrības izlemj veikt preču maiņas darījumus, Līgumslēdzējas puses iedrošina tās sniegt visu attiecīgo informāciju, lai sekmētu darījumu. 14. pants Atbilstoši to pilnvarām, Līgumslēdzējas puses: - sekmē to, ka strīdus, kas izriet no tirdzniecības un sadarbības darījumiem starp Kopienas un Albānijas uzņēmumiem, sabiedrībām un ekonomiskajām organizācijām, izskata šķīrējtiesā, - vienojas, ka tad, ja strīds ir iesniegts šķīrējtiesā, katra strīdā iesaistītā puse drīkst izvēlēties pati savu šķīrējtiesnesi neatkarīgi no viņa pilsonības un ka trešais šķīrējtiesnesis, kas vada šķīrējtiesas procesu, vai arī vienīgais šķīrējtiesnesis var būt trešās valsts pilsonis, - veicina Apvienoto Nāciju Organizācijas Starptautiskās tirdzniecības tiesību komisijas (UNCITRAL) izstrādāto šķīrējtiesas noteikumu piemērošanu un šķīrējtiesas iesaistīšanu strīdu izšķiršanā ikvienā valstī, kas parakstījusi Ņujorkā 1958. gada 10. jūnijā pieņemto Konvenciju par ārvalstu šķīrējtiesu nolēmumu atzīšanu un izpildīšanu. III SADAĻA Ekonomiskā sadarbība 15. pants 1. Ņemot vērā savu attiecīgo ekonomikas politiku un mērķus, Līgumslēdzējas puses saskaņā ar to pilnvarām veicina ekonomisko sadarbību uz iespējami plašāka pamata visās jomās, kuras uzskata par savstarpējo interešu jomām. Šādas sadarbības mērķi ir, cita starpā: - ekonomisko saišu stiprināšana un dažādošana starp Līgumslēdzējām pusēm, - to attiecīgās ekonomikas un dzīves līmeņa attīstības sekmēšana, - jaunu piegādes avotu un jaunu tirgu atvēršana, - sadarbības sekmēšana starp uzņēmējiem nolūkā veicināt ieguldījumus un kopuzņēmumus, licences līgumus un cita veida rūpniecisko sadarbību, lai attīstītu to attiecīgās nozares, - zinātnes un tehnoloģijas attīstības sekmēšana, - Albānijas ekonomikas tādu strukturālu izmaiņu atbalstīšana, kas palielina un dažādo preču un pakalpojumu tirdzniecību ar Kopienu, - mazo un vidējo uzņēmumu līdzdalības sekmēšana tirdzniecībā un sadarbībā. 2. Lai sasniegtu šos mērķus, Līgumslēdzējas puses veicina ekonomisko sadarbību abpusēju interešu jomās, un jo īpaši šādās nozarēs: - rūpniecība, tostarp vieglā rūpniecība un amatniecība, - ieguves rūpniecība, - lauksaimniecība, tostarp agrorūpniecība un sadarbība dzīvnieku veselības un fitosanitārās aizsardzības jomās, - zivsaimniecība, - būvniecība un mājokļu celtniecība, - zinātne un tehnoloģija jomās, kurās Līgumslēdzējas puses darbojas un kuras tās uzskata par savstarpēji izdevīgām, - telekomunikācijas, - enerģētika, tostarp jaunu enerģijas avotu attīstīšana, - vides aizsardzība, tostarp aizsardzība pret ūdens un gaisa piesārņošanu un rūpnieciskām avārijām, un dabas resursu apsaimniekošana, - transports, sakari un sporta organizēšana, - tūrisms un citas pakalpojumu darbības, - ekonomiskie, naudas, banku, apdrošināšanas un citi pakalpojumi, - cilvēkresursu attīstība, vadības un arodmācības, - veselības aizsardzība, - ekonomikas politika, - standarti, - statistika. 3. Lai īstenotu ekonomiskās sadarbības mērķus, savu attiecīgo pilnvaru robežās un saskaņā ar saviem attiecīgajiem tiesību aktiem un politiku Līgumslēdzējas puses sekmē tādu pasākumu pieņemšanu, kuru mērķis ir radīt labvēlīgus nosacījumus ekonomiskajai un rūpnieciskajai sadarbībai, tostarp: - sekmējot komerciālas un ekonomiskas informācijas savstarpēju apmaiņu, - veicinot labvēlīgu klimatu ieguldījumiem, jo īpaši, Kopienas dalībvalstīm un Albānijai paplašinot ieguldījumu veicināšanas un aizsardzības pasākumus, it īpaši peļņas nodošanai un ieguldītā kapitāla repatriācijai, pamatojoties uz nediskriminācijas principu un savstarpīguma principu, kā arī nolīgumus par nodokļu dubultās uzlikšanas novēršanu, - organizējot tādu personu un delegāciju savstarpēju apmaiņu un sakarus, kas pārstāv komerciālas vai citas attiecīgas organizācijas, - organizējot seminārus, gadatirgus vai izstādes, simpozijus un uzņēmējdarbības nedēļas, - veicinot darbības, kas ietver tehniskās pieredzes nodrošināšanu attiecīgās jomās, tostarp komercializācijā. 16. pants Neierobežojot Eiropas Kopienas dibināšanas līguma noteikumus, ne šis nolīgums, ne pasākumi, kas veikti saskaņā ar šo nolīgumu, nekādā veidā neietekmē Kopienas dalībvalstu tiesības veikt divpusējus pasākumus ar Albāniju ekonomiskās sadarbības jomā vai attiecīgā gadījumā noslēgt jaunus ekonomiskās sadarbības nolīgumus ar Albāniju. IV SADAĻA Pievienošanās starptautiskām organizācijām un konvencijām 17. pants Lai Albānija kļūtu aktīvāka pasaules ekonomikas sistēmā, Kopiena apņemas saskaņā ar tās pilnvarām atbalstīt Albānijas pievienošanos tām starptautiskajām organizācijām un konvencijām, kurās Kopiena jau ir Līgumslēdzēja puse. V SADAĻA Apvienotā komiteja 18. pants 1. a) Ar šo izveido apvienoto komiteju, kuru veido Kopienas pārstāvji, no vienas puses, un Albānijas pārstāvji, no otras puses. b) Apvienotā komiteja izstrādā ieteikumus uz Līgumslēdzēju pušu savstarpējas vienošanās pamata. c) Apvienotā komiteja pieņem savu reglamentu un darba programmu. d) Apvienotā komiteja sanāk reizi gadā pārmaiņus Briselē un Tirānā. Papildu sanāksmes var sasaukt pēc kādas Līgumslēdzējas puses pieprasījuma, par to savstarpēji vienojoties. Apvienotās komitejas priekšsēdētājs ir no katras Līgumslēdzējas puses pēc kārtas. Ja iespējams, par apvienotās komitejas darba kārtību vienojas iepriekš. e) Apvienotā komiteja var nolemt izveidot jebkādu darba grupu, kas var palīdzēt tās pienākumu izpildē. 2. a) Apvienotā komiteja nodrošina šā nolīguma pareizu darbību un paredz, kā arī iesaka praktiskus pasākumus tā mērķu sasniegšanai, ievērojot Līgumslēdzēju pušu ekonomikas un sociālo politiku. b) Apvienotā komiteja cenšas rast veidus, kā veicināt pušu ekonomisko un tirdzniecības sadarbību, ciktāl tas sekmētu Līgumslēdzēju pušu savstarpējās tirdzniecības attīstību. Tā jo īpaši: - pēta dažādos Pušu savstarpējās tirdzniecības aspektus, jo īpaši tās vispārējo modeli, pieauguma ātrumu, struktūru un diversifikāciju, tirdzniecības bilanci un dažādus tirdzniecības un tirdzniecības veicināšanas veidus, - sniedz ieteikumus par jebkuru problēmu tirdznieciskajā vai ekonomiskajā sadarbībā, kas skar savstarpējas intereses, - meklē piemērotus līdzekļus, kā izvairīties no iespējamām grūtībām tirdzniecības un sadarbības jomās, un sekmē dažādus tirdznieciskās un ekonomiskās sadarbības veidus, kas skar savstarpējas intereses, - izskata pasākumus, kuri var attīstīt un dažādot tirdzniecību un ekonomisko sadarbību, jo īpaši, uzlabojot importa iespējas Kopienā un Albānijā, - apmainās ar informāciju par makroekonomiskajiem plāniem un, ja tādi ir, par ārējās tirdzniecības plāniem un prognozēm Līgumslēdzēju pušu ekonomikai, kas ietekmē tirdzniecību un sadarbību un, paplašinoties – kas ietekmē komplementaritātes attīstīšanas jomu starp to attiecīgajām ekonomikām un arī ierosinātās ekonomiskās attīstības programmas, - apmainās ar informāciju par grozījumiem Līgumslēdzēju pušu normatīvajos un administratīvajos aktos un formalitātēs jomās, uz ko attiecas šis nolīgums, kā arī par to attīstību, - meklē veidus, kā organizēt un sekmēt informācijas apmaiņu un sakarus jautājumos, kas saistīti ar ekonomisko sadarbību starp Līgumslēdzējām pusēm uz savstarpēji izdevīga pamata, un strādā, lai radītu labvēlīgus nosacījumus šādai sadarbībai, - pēta situāciju attiecībā uz līgumu piešķiršanu par preču vai pakalpojumu piegādi pēc starptautiskiem konkursiem, - labvēlīgā veidā pēta apstākļu uzlabošanas iespējas tiešo sakaru attīstībai starp uzņēmumiem, kas reģistrēti Kopienā, un tiem, kas reģistrēti Albānijā, - vajadzības gadījumā izstrādā un iesniedz Līgumslēdzēju pušu iestādēm ieteikumus jebkādu problēmu risināšanai, kādas rodas, slēdzot vienošanās vai nolīgumus. VI SADAĻA Vispārīgi un nobeiguma noteikumi 19. pants Ievērojot 16. panta noteikumus, šā nolīguma noteikumi aizstāj starp Kopienas dalībvalstīm un Albāniju noslēgto nolīgumu noteikumus tiktāl, ciktāl pēdējie noteikumi ir vai nu nesaderīgi ar šā nolīguma noteikumiem, vai identiski tiem. 20. pants Šo nolīgumu piemēro, no vienas puses, teritorijās, kurās piemēro Eiropas Ekonomikas kopienas dibināšanas līgumu, un saskaņā ar nosacījumiem, ko paredz minētais Līgums, un, no otras puses, Albānijas Republikas teritorijā. 21. pants Tas stājas spēkā otrā mēneša pirmajā dienā pēc dienas, kad Līgumslēdzējas puses ir paziņojušas viena otrai, ka šim nolūkam nepieciešamās procedūras ir pabeigtas. Šis nolīgums sākumposmā ir noslēgts uz 10 gadiem. Šo nolīgumu automātiski pārjauno gadu pēc gada, ja neviena no Līgumslēdzējām pusēm sešus mēnešus pirms tā termiņa beigām neiesniedz otrai Pusei rakstveida paziņojumu par Līguma denonsēšanu. Tomēr abas Līgumslēdzējas puses var grozīt nolīgumu uz savstarpējas vienošanās pamata, lai ņemtu vērā jaunus apstākļus, jo īpaši situāciju, kas var rasties pēc Albānijas pievienošanās Vispārējās tarifu un tirdzniecības vienošanās nolīgumiem. Šādā gadījumā Līgumslēdzējas puses kopīgi izstrādā šā nolīguma grozījumus, kas nepieciešami, lai ņemtu vērā Protokolu par Albānijas pievienošanos Vispārējās tarifu un tirdzniecības vienošanās nolīgumiem. Ja Puses šajā jautājumā nevar vienoties, tās patur tiesības denonsēt šo nolīgumu. Līgumslēdzējas puses patur tiesības nekavējoties daļēji vai pilnīgi apturēt šā nolīguma darbību, ja tiek nopietni pārkāpti esošā nolīguma būtiski noteikumi. 22. pants Šis nolīgums ir sastādīts divos eksemplāros angļu, dāņu, franču, grieķu, holandiešu, itāļu, portugāļu, spāņu, vācu un albāņu valodā, un tā teksts visās šajās valodās ir vienlīdz autentisks. En fe de lo cual, los plenipotenciarios abajo firmantes suscriben el presente Acuerdo.Til bekræftelse heraf har undertegnede befuldmægtigede underskrevet denne aftale.Zu Urkund dessen haben die unterzeichneten Bevollmächtigten ihre Unterschriften unter dieses Abkommen gesetzt.Εις πίστωση των ανωτέρω, οι υπογεγραμμένοι πληρεξούσιοι έθεσαν τις υπογραφές τους στην παρούσα συμφωνία.In witness whereof the undersigned Plenipotentiaries have signed this Agreement.En foi de quoi les plénipotentiaires soussignés ont appodaļsé leurs signatures au bas du présent accord.In fede di che, i plenipotenziari sottoscritti hanno apposto le loro firme in calce al presente accordo.Ten blijke waarvan de ondergetekende gevolmachtigden hun handtekening onder deze Overeenkomst hebben gesteld.Em fé do que, os plenipotenciarios abaixo assinados apuseram as suas assinaturas no final do presente Acordo.Ne bese te ciles përfaqësuesit të plotëfuqishmit e nënshkruari kanë nënshkruar këtë marrëveshje. Hecho en Bruselas, el once de mayo de mil novecientos noventa y dos . Udfærdiget i Bruxelles, den ellevte maj nitten hundrede og tooghalvfems . Geschehen zu Brüssel am elften Mai neunzehnhundertzweiundneunzig . Έγινε στις Βρυξέλλες, στις ένδεκα Μαΐου χίλια εννιακόσια εννενήντα δύο . Done at Brussels on the eleventh day of May in the year one thousand nine hundred and ninety-two . Fait à Bruxelles, le onze mai mil neuf cent quatre-vingt-douze . Fatto a Bruxelles, addì undici maggio millenovecentonovantadue . Gedaan te Brussel, de elfde mei negentienhonderd tweeënnegentig . Feito em Bruxelas, em onze de Maio de mil novecentos e noventa e dois . Dhënë në Bruksel më njëmbëdhjetë Maj një mijë e nëndëqind e nëndëdhjetë e dy . Por la Comunidad Económica EuropeaFor Det Europæiske Økonomiske FællesskabFür die Europäische WirtschaftsgemeinschaftΓια την Ευρωπαϊκή Οικονομική ΚοινότηταFor the European Economic CommunityPour la Communauté économique européennePer la Comunità economica europeaVoor de Europese Economische GemeenschapPela Comunidade Económica EuropeiaPër Komunitetin ekonomik evropian +++++ TIFF +++++ Por la República de AlbaniaFor Republikken AlbanienFür die Republik AlbanienΓια τη Δημοκρατία της ΑλβανίαςFor the Republic of AlbaniaPour la république d'AlbaniePer la Repubblica di AlbaniaVoor de Republiek AlbaniëPela República da AlbâniaPër Republikën e Shqipërisë +++++ TIFF +++++ --------------------------------------------------